paragraph_text: Tvrdi prepečanac nastao je iz brodske kuhinje, jer je bilo potrebno osigurati mornarima za duga putovanja na brodovima dobru hranu koji se poput kruha ili kolača može natapati u čaju, juhi ili – kao doma za svečanosti – u bijeloj kavi, prošeku, travarici, vinu i dr. Budući da paški baškotin već stoljećima pripremaju benediktinke, pripada i samostanskoj kuhinji. Slava se pronijela, pa su ga jeli i plemići iz drugih zemalja, uključujući i austrijsku caricu Mariju Tereziju, ljubiteljicu paških proizvoda poput paške čipke.